Ma nentel ad neg tazrawt lqayen i leqdic-nneɣ, ilaq fell-aɣ ad nemeslay ɣef taddart s umata, deg yixef-agi wis sin ad neɛreḍ ad nessekfel amzruy aqbur n taddart, d trakalt syin akin, ad nawi ameslay ɣef wamek i teddes taddart ,ama d tuddsa n tesqamut ,d iɛeggalen i tyezdin akken id-nesbeggen ayagi s kra n tfelwiyin, rnu ɣer tuddsa d tudert tadamsant, anida i nufa d akken tudert n yimezdaɣ d tin icudden s waṭas ɣer lxedma n wakal, ladɣa lxedma n tebḥirin d trebegga n lmal , ma d tudert tadelsant deg-s mazal ṭfen imezdaɣ n taddart imi mazal deg-s aṭas n warmuden, d wansayen iqburen am umesal n yijeqduren, aẓeṭṭa n yibernas d taɛlawin d waṭas nniḍen, akken ara naf ula d ayen yaɛnan yak aḥric n tedeyanit d win yesɛan azal ɣer wat taddart, imi sɛan lǧamaɛ n tzallit, rnu ɣer-s taqubbet n uɛessas n taddart welhaǧ, anida i d-ttasen si yal tama akken ad ẓuren deg laɛwacar ama d taɛacurt, ama d lmulud.